К1эрэщэ Тембот итхэк1э амалмэ ащыщ пкъыгъо зэмл1эужыгъохэм ына1э атридзэныр, ахэр къыхигъэщызэ зыфэе гупшысэр къыри1отык1ыныр. Гущы1эм пае, Нэфсэт ипалътэу хэдык1ыгъэ къэгъагъэ 1эрам ц1ык1ур; а пкъыгъо гъэнэфагъэм героим и1эк1оц1 дунай икъызэ1уихын егъэпсынк1э: Нэфсэт ипалътэу пшъап1э хэдык1ыгъэ фиалкэ 1эрамымк1э къегъэлъагъо пшъашъэр иныбджэгъумэ зэратек1ырэр, игухэлъхэмрэ идунэееплъык1эрэ дунэяк1эм зэрепхыгъэхэр. Авторым етхы: «... нэм зыкъык1эзымыдзэрэ фиалкэ теплъэ шъэбэ ц1ык1ум икъэбзагъэрэ идэхагъэрэ уасэ афиш1ыныр тэ щиш1эщтыгъэ мы пшъашъэм?...» / Т.1.с.21./. Амдэхъан жъымэ яхьыкум ыпашъхьэ зэрэщыук1ытэрэр ык1и ыгу гумэк1эу дэхъухьэрэр ы1эхэмк1э къегъэлъагъо тхак1ом: «Дэнэ шалэу ыпл1э1у идзагъэр ы1ит1ук1э къызэк1икъуи, гумэк1эу, шал къуапэхэр 1апэк1э зэрихэу фежьагъ»./Т.!. с.84/. Дэгъотл1ыкъо иныбджэгъоу Ахьмэд къызаук1ык1э бэрэ Ахьмэд иунэ мак1о, шык1эпщынэу дэпкъым пылъагъэм 1э щифэзэ, иныбджэгъу егупшысэ: «Ахьмэд ипхъэпщынэу дэпкъым пылъагъэм ек1уал1эти, бзэпсымэ мак1эу ы1э аригъачъэщтыгъэ...» /Т.1. с. 225/